តុលាការ​បើក​សវនាការ​ករណី​សកម្មជន​និង​កម្មករ​២៣​នាក់​មួយ​រយៈ​ខ្លី
ក្រោយ​ពី​បាន​សួរ​ដេញ​ដោយ​ពេញ​មួយ​ថ្ងៃ​ លោក​ កែវ មុន្នី​ ប្រធាន​ចៅ​ក្រម​ជំនុំ​ជម្រះ​តុលាការ​ក្រុង​ភ្នំពេញ​​បាន​សម្រេច​ផ្អាក​សវនាការ ​ដោយ​លោក​បាន​ប្រកាស​ថា​សវនាការ​នឹង​ត្រូវ​បន្ត​នៅ​ថ្ងៃ​ទី២០​ខែ ឧសភា​ខាង​មុខ​នេះ។ ​
ភ្នំពេញ — តុលាការក្រុងភ្នំពេញនៅថ្ងៃអង្គារនេះ បានបន្តបើកសវនាការពេញអង្គសេចក្តីមួយរយៈខ្លីលើសំណុំរឿងពាក់ព័ន្ធនឹងអំពើហិង្សានៅរោងចក្រយ៉ាក ជីង សួនឧស្សាហកម្មកាណាឌីយ៉ា និង គល់ស្ពានស្ទឹងមានជ័យ។ សវនាការលើកទីពីរនេះបានធ្វើឡើងក្រោមការរឹតបន្តឹងសន្តិសុខយ៉ាងមាំទាំដដែល។ ផ្លូវនៅជុំវិញបរិវេណអគារតុលាការត្រូវបានបិទមិនឱ្យធ្វើចរាចរណ៍ទេ។ សាក្សីឃើញផ្ទាល់ភ្នែកនិងមន្ត្រីសិទ្ធិមនុស្សបានអះអាងថាក្រុមអាជ្ញាធរប្រដាប់ដោយខែល ដំបងឆក់ កាំភ្លើងស្វ័យប្រវត្តិ និងរថយន្តបាញ់ទឹកត្រូវបានដាក់ពង្រាយមិនអនុញ្ញាតឱ្យក្រុមអ្នកកាសែតថតយករូបភាពការតវ៉ារបស់សហជីពនិងអ្នករងគ្រោះដោយសារការរំលោភដីធ្លីដែលមកទាមទាររកយត្តិធម៌អ្នកទាំង២៣នាក់ទេ។ មិនមានការប៉ះទង្គិចណាមួយរវាងក្រុមអ្នកតវ៉ានិងប៉ូលិសបង្ក្រាបបាតុកម្មទេ។ នេះបើតាមការបញ្ជាក់ពីមន្ត្រីសិទ្ធិមនុស្ស។ សវនាការនៅថ្ងៃនេះគឺជាសវនាការបន្តពីថ្ងៃទី២៥ខែមេសា។ តុលាការបានសាកសួរជនជាប់ចោទចំនួន៣នាក់ផ្សេងទៀតពាក់ព័ន្ធនឹងការបង្ក្រាបដោយអំពើហិង្សានៅរោងចក្រយ៉ាក ជីងកាលពីថ្ងៃទី២ខែមករាកន្លងទៅនេះ។ ក្រោយពីបានសួរដេញដោយពេញមួយថ្ងៃ លោក កែវ មុន្នី ប្រធានចៅក្រមជំនុំជម្រះតុលាការក្រុងភ្នំពេញបានសម្រេចផ្អាកសវនាការ ដោយលោកបានប្រកាសថាសវនាការនឹងត្រូវបន្តនៅថ្ងៃទី២០ខែ ឧសភាខាងមុខនេះ។ នៅក្នុងបន្ទប់សវនាការជនជាប់ចោទទាំងបីអ្នកបានអះអាងប្រាប់តុលាការថាពួកគេបានទទួលរងការវាយដំដោយដែកបំពង់ទីបពីកងទ័ពឆ័ត្រយោង៩១១រហូតដល់បែកក្បាលហូរឈាម និងបាក់ដៃ។ ជនជាប់ចោទ សុគន្ធ សម្បត្តិពិសិដ្ឋ មន្ត្រីចងក្រងនៃអង្គការក្រាលីដែលមានភាពក្លាហានជាងជនជាប់ចោទដទៃផ្សេងទៀតនិងហ៊ានតតាំងក្នុងបន្ទប់ សវនាការនៅពេលដែលលោកចៅក្រមនិងតំណាងអយ្យការសាកសួរ។ សម្បត្តិ ពិសិដ្ឋបានលាតត្រដាងការពិតថាលោកត្រូវបានកងទាហានឆ័ត្រយោង៩១១វាយបែកក្បាលនិងដៃធ្វេងរបស់លោកចាប់ផ្តើមស្វិតហើយនៅថ្ងៃអនាគតនិងវិវត្តន៍ទៅរកពិការភាព។ សម្បត្តិ ពិសិដ្ឋបាននិយាយថាលោកមិនបានចូលរួមបាតុកម្មទេគឺបានទៅឃ្លាំមើលជាអ្នកថតរូបនិងជាអ្នកអង្កេតការណ៍សិទ្ធិមនុស្សដើម្បីរាយការណ៍ជូនអង្គការតែប៉ុណ្ណោះ។ ជាញឹកញាប់ចម្លើយរបស់ជនជាប់ចោទត្រូវបានលោក កែ មុន្នី ប្រធានចៅក្រមជំនុំជម្រះ និង លោក លី សុផាណា តំណាងអយ្យការបានគ្របសង្កត់។ លោក អំ សំអាត ប្រធានក្រុមស៊ើបអង្កេតរបស់អង្គការសិទ្ធិមនុស្សលីកាដូបានបញ្ជាក់ថាលោកចៅក្រមក្នុងសវនាការមានភាពលម្អៀងដែលលោកមិនរំពឹងថាជនជាប់ចោទនឹងទទួលបានយុត្តិធម៌ទេ។ លោកនិយាយថា៖« ករណីនេះជាករណីទីមួយដែលចាប់ផ្តើមទៅលើកំណែទម្រង់របស់រដ្ឋាភិបាលទាក់ទងនឹងប្រព័ន្ធតុលាការថាធ្វើយ៉ាងណាឱ្យប្រព័ន្ធតុលាការឯករាជ្យ។បើសិនជាករណីទាំងអស់នេះបង្ហាញថាប្រព័ន្ធតុលាការយើងមិនឯករាជ្យទេនោះជំនឿប្រជាពលរដ្ឋទៅលើប្រព័ន្ធតុលាការគឺមិនមានដដែល»។ ក្រុមជនជាប់ចោទទាំង២៣នាក់រាប់បញ្ជូលទាំងលោក វន់ ពៅ ប្រធានសមាគមប្រជាធិបតេយ្យឯករាជ្យនៃសេដ្ឋកិច្ច ក្រៅប្រព័ន្ធបានស្រែកថាពួកគេត្រូវការយុត្តិធម៌និងអន្តរាគមន៍ពីព្រះមហាក្សត្រដើម្បីរកយុត្តិធម៌។ ក៏ប៉ុន្តែការស្រែកទាមទាររបស់ជនជាប់ចោទអ្នកខ្លះត្រូវបានអនុរក្សពន្ធនាគារខ្ទប់មាត់ និងរុញក្បាលចុះទៅក្រោមមិនឱ្យនិយាយជាមួយអ្នកកាសែត។ ជនជាប់ចោទបានស្រែកថា៖ «អយុត្តិធម៌ណាស់ខ្ញុំគ្មានកំហុសអ្វីទេ ខ្ញុំត្រូវជាប់គុកយ៉ាងអយុត្តិធម៌។ នេះឬសេរីភាពសម្រាប់ប្រជាពលរដ្ឋខ្មែរ? យើងគ្មានយុត្តិធម៌ទេ»។ ក្រោយពីបញ្ចប់សវនាការ ក្រុមគ្រួសារជនជាប់ចោទបានស្រែកទ្រហោយំនិងទាមទារឱ្យតុលាការដោះលែងពួកគេទាំង២៣នាក់។ អ្នកស្រី ប៉ាន់ ស៊ីណា ម្តាយបង្កើតជនជាប់ចោទ សុគន្ធសម្បត្តិពិសិដ្ឋ បានបញ្ជាក់ទាំងសំឡេងយំខ្សឹកខ្សួលថា៖«ដែលខ្ញុំយំ គេចោទកូនខ្ញុំយកដាក់ពន្ធនាគារដោយគ្មានកំហុស។ កូនខ្ញុំគ្រាន់តែជាអ្នកថតយកព័តមានហើយនឹងថតរូបថតទេ»។ នៅមានជនជាប់ចោទចំនួន៣នាក់ផ្សេងទៀតក្នុងចំណោមជនជាប់ចោទចំនួន១០នាក់។នៅក្នុងសំណុំរឿងរោងចក្រយ៉ាកជីងរាប់បញ្ចូលទាំងលោកវ៉ន់ ពៅ តុលាការមិនទាន់បានសាកសួរនៅឡើយ៕